KIRJALLINEN KYSYMYS E-2392/02 esittäjä(t): Kathleen Van Brempt (PSE) komissiolle. Ftalaatit kosmetiikkatuotteissa.



Virallinen lehti nro 052 E , 06/03/2003 s. 0158 - 0159



KIRJALLINEN KYSYMYS E-2392/02 esittäjä(t): Kathleen Van Brempt (PSE) komissiolle (2. elokuuta 2002) Aihe: Ftalaatit kosmetiikkatuotteissa Yhdysvaltojen Food and Drug Administration on vastikään ilmoittanut aikovansa teettää perusteellisen tutkimuksen ftalaattien käytöstä kosmetiikassa. Ftalaatit aiheuttavat syöpää ja vahingoittavat munuaisia, maksaa ja keuhkoja sekä alentavat hedelmällisyyttä. Kolme amerikkalaista ympäristöjärjestöä teki riippumattoman tutkimuksen eräissä geeleissä, parfyymeissa ja voiteissa olevista ftalaateista. Tutkimuksissa tutkittiin 72 näytettä, joista 52 osoittautui ftalaatteja sisältäviksi. Näiden joukossa oli tunnettuja, myös Euroopan markkinoilla myytäviä merkkejä, kuten Christian Diorin Poison-merkki, Nivea Crème, Revlon-deodorantit ja hiusgeelit, Calvin Klein ja Procter and Gamble. Onko komissio tietoinen tästä tutkimuksesta? Onko komissiolla tietoa eurooppalaisista tutkimuksista, jotka koskevat ftalaattien käyttöä kosmetiikassa? Onko komissio yhtä mieltä väitteestä, etteivät ftalaatit itse asiassa ole välttämättömiä kosmeettisen tuotteen laadun kannalta? Eikö ftalaatteihin liittyvän lainsäädännön tiukentaminen ole tarpeen? Onko ennen ftalaattien kieltämistä kosmetiikassa odotettava, että niistä ja niiden vaikutuksista ihmiseen saadaan lisätietoja? Erkki Liikasen komission puolesta antama vastaus (20. syyskuuta 2002) Komissio on tietoinen kolmen yhdysvaltalaisen ympäristöjärjestön 8. heinäkuuta 2002 julkaisemasta tutkimuksesta Not too pretty Phthalates, Beauty Products & the Food and Health Administration (FDA). Kosmeettisia valmisteita koskevan jäsenvaltioiden lainsäädännön lähentämisestä 27. heinäkuuta 1976 annetussa neuvoston direktiivissä 76/768/ETY(1) vahvistetaan kosmeettisten valmisteiden koostumusta, merkintöjä ja pakkaamista koskevat periaatteet sekä menettelyt, joiden avulla direktiiviä mukautetaan tekniikan kehitykseen. Direktiivin mukaan markkinoille saatetut kosmeettiset valmisteet eivät saa vaarantaa ihmisten terveyttä normaaleissa tai ennakoitavissa käyttöolosuhteissa. Tämän yleisen velvollisuuden lisäksi direktiivissä mainitaan aineet, joita kosmeettisissa valmisteissa ei saa olla (liite II) tai joiden käyttö kosmeettisissa valmisteissa on sallittu tietyissä olosuhteissa (liite III) edellyttäen, että kosmetiikan ja kuluttajille tarkoitettujen muiden tuotteiden kuin elintarviketuotteiden tiedekomiteaa (SCCNFP) on kuultu. Edellä mainitussa tutkimuksessa kosmeettisista valmisteista löydettiin seuraavat viisi ftalaattia: dibutyyliftalaatti (DBP), dietyyliftalaatti (DEP), dietyyliheksyyliftalaatti (DEHP), butyylibentsyyliftalaatti (BBzP) ja dimetyyliftalaatti (DMP). Näiden ftalaattien toksikologiset ominaisuudet ovat kuitenkin erilaiset, mistä syystä niitä on arvioitava tapauskohtaisesti. DBP ja DEHP luokitellaan lisääntymiselle vaarallisiksi (ryhmään 2 kuuluviksi) aineiksi vaarallisia aineita koskevassa direktiivissä(2). Ne aiotaan sisällyttää myös markkinoille saattamisen ja käytön rajoituksia koskevaan direktiiviin(3). Komissio laatii parhaillaan direktiiviä kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteen II mukauttamisesta tekniikan kehitykseen kahdennenkymmenennenkahdeksannen kerran. Direktiiviluonnoksessa ehdotetaan, että liitteeseen II sisällytetään kaikki syöpää tai perimän muutoksia aiheuttavat ja lisääntymiselle vaaralliset aineet, jotka luokitellaan ryhmiin 1 ja 2 ja joiden käyttö on rajoitettu direktiivin 76/769/ETY mukaisesti. Muutokset tehdään lisäämällä viittaus viimeksi mainittuun direktiiviin. Liitteessä II luetellaan aineet, joita kosmeettisissa valmisteissa ei saa olla. Näiden aineiden käyttö kosmeettisissa valmisteissa on siten automaattisesti kielletty, ellei käyttöä todeta turvalliseksi riskinarvioinnissa. Komissio on pyytänyt SCCNFP:tä tekemään DBP:tä koskevan riskinarvioinnin. SCCNFP hyväksyi 4. kesäkuuta 2002 pitämässään 20. täysistunnossa lausunnon, joka sisältää SCCNFP:n äskettäin tekemän DEP:tä koskevan riskinarvioinnin (http://europa.eu.int/comm/food/fs/sc/sccp/out168_en.pdf). SCCNFP toteaa lausunnossaan, että dietyyliftalaatin turvallisuusominaisuudet eivät estä dietyyliftalaatin käyttöä kosmeettisissa valmisteissa nykyisten rajoitusten puitteissa. SCCNFP:n mielestä ehdotetut käyttöolosuhteet eivät edellytä erityisvaroituksia tai -rajoituksia. Komissio ryhtyy tarvittaviin toimiin muiden kosmeettisissa valmisteissa käytettyjen ftalaattien (BBzP:n ja DMP:n) riskinarviointien saattamiseksi päätökseen, mukaan luettuna tiedekomitean kuuleminen, ja toteuttaa tulosten mukaiset toimet. (1) EYVL L 262, 27.9.1976. (2) Neuvoston direktiivi 67/548/ETY, annettu 27 päivänä kesäkuuta 1967, vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä, EYVL P 196, 16.8.1967. (3) Neuvoston direktiivi 76/769/ETY, annettu 27 päivänä heinäkuuta 1976, tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä, EYVL L 262, 27.9.1976.